2 Hteˇsaˍlawˇniˆ 1 (2 Thessalonians 1)
2 Hteˇsaˍlawˇniˆ 1
1Pawˇlu˰, Siˍlaˍnuˆ leh Tiˆmoˉseˍ hui lehˬ, ngaˬ hui ve Awˬ pa G'uiˬ sha leh Jawˇ mawˇ Yeˍsuˆ Hkri˰ awˬ hk'aw lo chehˇ ve Hteˇsaˍlawˇniˆ Hkri˰ yaˬ awˬ moˍ hta˰ li˰ chi teˇ k'oˆ bvuh˰ laˇ ve yoˬ. 2Awˬ pa G'uiˬ sha leh Jawˇ mawˇ Yeˍsuˆ Hkri˰ ve awˬ bon awˬ shinˉ leh dawˇ sha gaˇ sha tuˬ nawˬ hui geh cawˬ piˇ-oˆ.
Yeˍsuˆ k'aw˰ ya˰ la htaˇ, venˇ baˆ yaˇ hui hta˰ suhˉ jehˬ tuˬ ve awˬ lawn
3Awˬ viˉ awˬ nyi teˇ hpaˍ-oˬ, nawˬ hui awˬ pon ngaˬ hui hk'aˬ htaˆ ka˰ G'uiˬ sha hta˰ chiˇ mvu cawˇ tehˬ ve yoˬ. Awˬ lawn k'o, nawˬ hui yonˍ ve teˇ ceuˬ uiˍ la maˇ la chehˇ leh, nawˬ hui hk'a peu-eˬ teˇ g'aˇ leh teˇ g'aˇ hta˰ ha˰ da˰ ve teˇ ceuˬ maˇ la chehˇ ve pa taw, ngaˬ hui chi hk'e chiˇ mvuh keunˍ ve yoˬ. 4Hk'e te leh, fawˉ ve mehˍ ve leh tu˰ ve hkanˍ ve hk'a peu-eˬ hta˰ nawˬ hui g'a hkanˍ ve awˬ hk'aw lo, nawˬ hui nyi ma yeˬ leh yonˍ chehˇ taˍ ve pa taw, G'uiˬ sha ve Hkri˰ yaˇ awˬ moˍ teˇ hpaˍ mehˆ g'uˇ suhˍ ngaˬ hui nawˬ hui hta˰ chiˇ mvuh ve yoˬ.
5Hkanˍ ve awˬ hk'aw lo nawˬ hui nyi ma yeˬ ve pa taw, G'uiˬ sha hteˇ lehˍ suhˉ jehˬ ve awˬ heˆ hpeh˰ ve yoˬ. G'uiˬ sha ve mvuhˇ miˬ awˬ pon nawˬ hui hkanˍ chehˇ leh, mvuhˇ miˬ oˇ ve hta˰ keunˍ da˰ tuˬ yawˇ te chehˇ ve yoˬ. 6Awˬ lawn k'o, Jawˇ mawˇ Yeˍsuˆ lehˬ mvuhˇ naw ma hk'oˆ lo yawˇ ve kanˇ paˆ hk'a biˇ cawˬ ve mvuhˇ naw ma tcuh yaˇ hui geh teˇ geh aˬ miˍ awˬ g'euˆ ba jaˇ ve awˬ hk'aw lo tawˆ la ve teˇ yanˇ, 7chi beu˰ nawˬ hui hta˰ fawˉ mehˍ chehˇ ve chaw teˇ hpaˍ hta˰ yawˇ k'aw˰ fawˉ mehˍ piˇ tuˬ ve maˇ k'oˆ, fawˉ mehˍ ve hta˰ g'a hkanˍ ve nawˬ hui teˇ hpaˍ lehˬ, ngaˬ hui geh teˇ geh g'aˇ jehˇ piˇ tuˬ ve maˇ k'oˆ, hteˇ ve cawˇ ve yoˬ teh˰ G'uiˬ sha dawˇ taˍ ve yoˬ. 8Oˇ htaˇ, G'uiˬ sha hta˰ maˇ shiˍ ve chaw hui hta˰ maˇ k'oˆ, ngaˬ hui ve Jawˇ mawˇ Yeˍsuˆ ve ha lehˬ ve bon hkawˇ hta˰ maˇ na yuˬ ve chaw hui hta˰ maˇ k'oˆ, yawˇ hehnˇ chaweh k'aw˰ te hk'aw˰ piˇ tuˬ yoˬ. 9Yeˍsuˆ k'aw˰ ya˰ la ve teˇ nyi htaˇ chaw oˇ ve teˇ hpaˍ lehˬ, Jawˇ mawˇ Yeˍsuˆ hta˰ ka˰, awˬ me˰ awˬ hponˇ hk'a biˇ cawˬ ve yawˇ ve kanˇ paˆ hta˰ ka˰ g'a hpaˆ da˰ leh, co co taiˍ taiˍ luˬ ve sheˆ ve hta˰ g'a hkanˍ tuˬ yoˬ. 10Oˇ ve teˇ nyi awˬ hk'aw lo, Yeˍsuˆ lehˬ yawˇ ve Hkri˰ yaˇ teˇ hpaˍ hta˰ pa taw awˬ me˰ awˬ hponˇ g'a tuˬ leh, yonˍ ve chaw hk'a peu-eˬ yawˇ hta˰ anˇ leh chiˇ mvuh tuˬ awˬ pon yawˬ laˬ tuˬ yoˬ. Ngaˬ hui shaˉ hkiˆ hkanˍ ve hta˰ nawˬ hui yonˍ ve pa taw, nawˬ hui htawˇ oˇ ve teˇ moˍ awˬ hk'aw lo chehˇ taˍ ve yoˬ. 11Nawˬ hui awˬ pon ngaˬ hui hk'aˬ htaˆ ka˰ chi hk'e bon lawˬ chehˇ ve yoˬ. Ngaˬ hui ve G'uiˬ sha kuˬ yuˬ taˍ ve awˬ bon hta˰ nawˬ hui keunˍ ve chaw hpeh˰ la tuˬ maˇ k'oˆ, da˰ ve hta˰ hk'a dawˇ law ve hk'a peu-eˬ leh, yonˍ ve awˬ hk'aw lo hk'a te ve kanˉ hk'a peu-eˬ yawˇ ve kanˇ paˆ hta˰ pa taw nawˬ hui te peuˬ hpeh˰ tuˬ maˇ k'oˆ, ngaˬ hui bon lawˬ chehˇ ve yoˬ. 12Nawˬ hui chi hk'e te ve k'o, ngaˬ hui ve G'uiˬ sha leh Jawˇ mawˇ Yeˍsuˆ Hkri˰ ve awˬ bon uiˍ jaˇ maˇ jaˇ ve hk'e, nawˬ hui ha˰ pa taw ngaˬ hui ve Jawˇ mawˇ Yeˍsuˆ e awˬ meh awˬ me˰ awˬ hponˇ g'a tuˬ leh, yawˬ hta˰ pa taw nawˬ hui htawˇ awˬ me˰ awˬ hponˇ g'a tuˬ yoˬ.